GiliGold/VAD_KnessetCorpus huggingface dataset:
דוד אזולאי: יש ציבור רציני במדינת ישראל של האוכלוסייה הערבית, וחשוב לתת להם מקום, אבל אני חושב שזה גם לא הוגן לנצל כרגע טרמפ על הצעת חוק פרטית, ועל גבה של הצעת חוק פרטית לדרוש, שגם אתם תקבלו מהנתח הזה.
דוד אזולאי: יושבים פה אנשי מקצוע, שאני שומע אותם, ויודעים מה הם אומרים, אני מניח.
דוד אזולאי: אחרי שתעלו לאוויר, אנחנו פה.
דוד אזולאי: תמיד תוכלו לבקש.
דוד אזולאי: אני מאמין שיהיו מספיק חברי כנסת שיענו ויקשיבו לבקשות שלכם, ואף אחד לא יוכל להתעלם מציבור כזה גדול.
דוד אזולאי: אדוני היושב-ראש, החשש הגדול שלי – אנחנו לא יודעים, מה יקרה עוד שנה, ויכול להיות שלא יהיה מי שיזום חקיקה פרטית, ואז האם הערוץ הזה ימשיך או לא ימשיך?
דוד אזולאי: לא צריך פה להרחיב בחשיבות הערוץ המקומי.
דוד אזולאי: אני כתושב פריפריה, יודע את המשמעות; לא פעם אני מוותר על ראיונות בערוצים הממלכתיים, כי אני תושב פריפריה – אני אומר:
דוד אזולאי: אסע שעתיים כדי להופיע חמש דקות?
דוד אזולאי: אני מוותר על התענוג הזה, אבל כשיש לי ליד הבית, אני מוכן לעשות את זה, ואנחנו צריכים לעודד את זה, וזו ההזדמנות לעודד את זה.
דוד אזולאי: לכן, אדוני היושב-ראש, אני מציע לבדוק את האפשרות, לומר שאם לא תהיה החלטה של הממשלה בנושא הזה, להאריך את זה אוטומטית בעוד שנה, ואם לא, לפחות אני מבקש לקיים דיון ארבעה חודשים לפני הזמן, לפני סיום הצעת החוק הפרטית הזאת, לקיים כאן דיון, כדי שנדע לקראת מה אנחנו הולכים.
מיכל רפאלי כדורי: גם אנחנו מאוד מצפים ומעודדים את הערוץ החדש, ומקווים שהוא יעלה.
מיכל רפאלי כדורי: אני חושבת שהגיע הזמן שיהיה ערוץ כזה.
מיכל רפאלי כדורי: בתנאי המכרז שלו כתוב שהוא אמור מתישהו לעשות חדשות.
מיכל רפאלי כדורי: אני חושבת שלא יקרה שום דבר אם יהיו פה שתי מהדורות חדשות בערבית, ואלף פרחים יפרחו, וכמה קולות יישמעו, ואני לא חושבת שזה תפקידה של הוועדה הזו בשלב הזה, לצמצם את האופציה הזו.
מיכל רפאלי כדורי: גם אנחנו אמרנו לאנשי הערוץ הערבי שבכל הזדמנות שנוכל, נעזור, הם יעלו לאוויר, נעשה להם פרומואים.
מיכל רפאלי כדורי: אנחנו לא חושבים שהם צריכים להיות במספר מרכזי ביס, כשש 30 אלף איש, אבל אנחנו מוכנים לעזור בכל צורה למודעות שלהם בקרב הלקוחות שלנו.
מיכל רפאלי כדורי: הם הולכים להיות ערוץ ארצי.
מיכל רפאלי כדורי: הציבור של הוט ויס הוא לא בהכרח הציבור שלהם.
מיכל רפאלי כדורי: אני מקווה שיהיו להם הרבה מאוד צופים ארצית, אבל אנחנו רוצים להמשיך לדאוג לחדשות המקומיות, ושההצעה הזאת תעבור.
כרמל שאמה-הכהן: חברת הכנסת יחימוביץ.
שלי יחימוביץ': אני רוצה לאחל הצלחה לערוץ החדש בשידוריו.
שלי יחימוביץ': זה ערוץ חשוב מאוד.
שלי יחימוביץ': זה באמת עונה על צורך אותנטי קיים של 20 אחוז מהאוכלוסייה.
שלי יחימוביץ': אני מבטיחה באופן אישי, ואני בטוחה שיהיו לי כאן פרטנרים, שבעת שתיקלעו לקשיים, ואני מקווה שזה לא יקרה, אבל הסטטיסטיקה מלמדת שזה קורה גם לערוצים המרכזיים ביותר, אני לפחות, ואני בטוחה שעוד רבים, נעמוד לצדכם ונסייע לכם.
שלי יחימוביץ': לעניין הצעת החוק הספציפית הזאת, זה לא רלוונטי בכלל.
שלי יחימוביץ': אנחנו בלוח זמנים של חירום ממש.
שלי יחימוביץ': אנחנו חייבים לאשר את הצעת החוק הזו היום כלשונה כדי לאפשר המשך שידורים קיימים, שאם לא נעשה זאת, ואם נפתח את ההצעה, נפגע קשות בכבשת הרש, והחדשות המקומיות זה כבשת הרש, ולכן אשמח אם נתחיל בהקראה ונצביע על החוק.
יוליה שמאלוב-ברקוביץ: כמובן, אני מצטרפת לברכות לשלי ולאחרים, שהגישו את הצעת החוק.
יוליה שמאלוב-ברקוביץ: לגבי מהדורת החדשות עצמה, ואני מצטרפת אליך, חבר הכנסת אזולאי – אני חושבת שאנחנו צריכים לראות, איך אנחנו גורמים למצב שהמהדורות האלה נמשכות.
יוליה שמאלוב-ברקוביץ: אני בטוחה שביחס לסך כל הצפייה בקרב ישראלים צברים יהודים, אני מניחה שאתם עומדים באחוז דומה, אבל אני רוצה לומר משהו לכל הדירקטוריון, מנכ"לים, כל מי שנמצא כאן, לעודד אתכם – אני הקמתי את ערוץ 9 ב-11 חודשים בלבד, זה היה רקורד שלא קיים במדינת ישראל.
רן אדליסט: כך הוא גם נראה.
יוליה שמאלוב-ברקוביץ: רע מאוד שאתה אומר את זה.
יוליה שמאלוב-ברקוביץ: לא מגיע להם – רציתי לתת להם משהו.
יוליה שמאלוב-ברקוביץ: גועל נפש.
כרמל שאמה-הכהן: כבוד היועצת המשפטית, בבקשה.
אתי בנדלר: אני רוצה להתייחס בקצרה לשתי סוגיות שעלו פה – אחת, הבקשה של חברת הלא להקצות סכום מסוים לצורך הפקת שידורי החדשות, והשני, הארכת התוקף.
אתי בנדלר: ראשית, החובה לשדר חדשות מקומיות ותוכניות בענייני היום חלה בהתאם לסעיף 6כ(א) על בעל רשיון כללי לשידורי כבלים.
אתי בנדלר: במקביל, יש חובה שהוחלה גם על בעל רשיון לשידורי לוויין.
אתי בנדלר: המחוקק נוהג שלא להתערב, ורצוי שלא יתערב בנקודה, מעבר להוראה תעשה את זה, לומר לו גם באמצעות מי לעשות את זה.
אתי בנדלר: מדובר בגורם מסחרי בסופו של דבר, ולהורות לגוף מסחרי באמצעות מי עליו לבצע פעולות מסוימות, שהרגולציה מחייבת אותו לעשות – אני חושבת שצריכים נסיבות חריגות ויוצאות דופן כדי לעשות את זה.
אתי בנדלר: אני חושבת שמכל מה ששמענו כאן, כולל זה שיש היום הפקה של מהדורת חדשות בערבית עם עובדים מהאוכלוסייה הערבית, אני חושבת שאין כאן נסיבות כאלה, שמצדיקות את זה.
אתי בנדלר: באשר להארכת התוקף, על פניו אני תמיד תמכתי בהארכת תוקף ארוכה יותר.
אתי בנדלר: בהתאם לאותו סעיף 6כ לחוק, המימון של שידורי החדשות המקומיות נעשה מניכוי מהתמלוגים שמשלמות בעלות הרשיון.
אתי בנדלר: הוועדה אישרה כבר את הפחתת התמלוגים החל בשנה הבאה, דהיינו די ברור שהחל בשנה הבאה אין מקור למימון החדשות המקומיות, או על כל פנים, מקור חלקי ביותר, לכן צריך למצוא לזה פתרון, כלומר לגבי השנה הבאה, סתם להאריך את התוקף – לא יהיה ממה לממן את זה.
אתי בנדלר: צריכים למצוא פתרון יותר כללי לעניין הזה.
דוד אזולאי: השאלה, אם אפשר לקיים דיון ארבעה חודשים לפני הזמן?
אתי בנדלר: אדרבא.
אתי בנדלר: זה תלוי ביושב-ראש או בחבר הכנסת שיבקש לקיים דיון.
כרמל שאמה-הכהן: רק תבקש.
אתי בנדלר: ברור שהממשלה צריכה תוך פרק זמן, לשבת על המדוכה, ולחשוב על פתרון החל משנת 2013.
אתי בנדלר: הצעת חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראת שעה)(תיקון מס' 4), התשע"ב-2011.
אתי בנדלר: תיקון סעיף 1.
אתי בנדלר: בחוק התקשורת המשך שידורי חדשות מקומיות בטלוויזיה)(תיקוני חקיקה)(הוראת שעה), התשס"ח-2007 (להלן – החוק העיקרי), בסעיף 3, המתקן את חוק התקשורת (בזק ושידורים)(תיקון מס' 35), התשס"ז-2006, במקום "ה' בטבת התשע"ב (31 בדצמבר 2011) יבוא "י"ח בטבת התשע"ג (31 בדצמבר 2012)".
אתי בנדלר: תיקון סעיף 4.
אתי בנדלר: בסעיף 4 לחוק העיקרי, במקום "ה' בטבת התשע"ב (31 בדצמבר 2011) יבוא "י"ח בטבת התשע"ג (31 בדצמבר 2012)".
אתי בנדלר: תיקון חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראת שעה)(תיקון מס' 2).
אתי בנדלר: בחוק התקשורת (המשך שידורי חדשות מקומיות בטלוויזיה)(תיקוני חקיקה)(הוראת שעה)(תיקון מס' 2), התשס"ט-2009, בסעיף 4(ב), במקום "ה' בטבת התשע"ב (31 בדצמבר 2011) יבוא "י"ח בטבת התשע"ג (31 בדצמבר 2012)".
אתי בנדלר: קראתי נוסח לא נכון?
אתי בנדלר: יש תיקונים קלים.
אתי בנדלר: יש צורך לקרוא את זה שנית?
לאה ורון: חברי הכנסת קיבלו את הנוסח שעבר בקריאה הראשונה.
לאה ורון: הנוסח פורסם לכל המוזמנים.
אתי בנדלר: ההבדלים הם מזעריים, של ניואנסים בנוסח.
אתי בנדלר: מדובר בכל הסעיפים הרלוונטיים לשידורי החדשות המקומיות, שמאריכים את התוקף עד 31.12.12, ובהם גם את הסעיף שמאפשר הפקת החדשות המקומיות על-ידי רשות השידור, ושוב – גם כשהכנסת אפשרה את הנושא הזה, היא אפשרה את הפקת החדשות באמצעות רשות השידור, ולא קבעה שכך יש לעשות, ואכן, למרות שיש אפשרות לעשות את זה, החליטו להפיק את זה באמצעות חברה אחרת.
כרמל שאמה-הכהן: למישהו מחברי הכנסת יש הצעות ספציפיות על הסעיפים או הצעות אחרות?
כרמל שאמה-הכהן: מי בעד סעיף 1, כפי שהוקרא על-ידי היועצת המשפטית?
כרמל שאמה-הכהן: מי בעד סעיף 2, כפי שהוקרא על-ידי היועצת המשפטית?
כרמל שאמה-הכהן: מי בעד סעיף 3, כפי שהוקרא על-ידי היועצת המשפטית?
כרמל שאמה-הכהן: בזה סיימנו את ההכנה לקריאה שנייה ושלישית.
כרמל שאמה-הכהן: יש הצעות לתוספת סעיפים?
דוד אזולאי: היועצת המשפטית, אולי להוסיף סעיף, שהחוק הזה יהיה תקף עד סוף מרס 2013.
כרמל שאמה-הכהן: אין תמלוגים ב-2013.
דוד אזולאי: אולי זה יאלץ את הממשלה לבוא ולהידיין עם ועדת- - -
אתי בנדלר: אבל מה שיקרה, תחול חובת שידור חדשות מקומיות על חברות הכבלים והלוויין, ללא שלהם יינתן מקור תקציבי לכך.
כרמל שאמה-הכהן: אנחנו מברכים על הודעת רפיק חלבי, יורם מוקדי, כי יהיו מוכנים להעביר את הפקת החדשות שמפיקים, לחברת הלא טי.
כרמל שאמה-הכהן: וי ללא תשלום, לטובת המגזר הערבי.
כרמל שאמה-הכהן: לאור בקשת חבר הכנסת אזולאי, נקיים דיון בנושא החדשות המקומיות במהלך חודש אוקטובר, כדי לבחון פתרון לשידורי חדשות מקומיות, שוודאי יוצעו על-ידי הממשלה.
דנה נויפלד: ודאי?
כרמל שאמה-הכהן: החקיקה בחוק הסתיימה.
כרמל שאמה-הכהן: אנחנו ממשיכים בסדרת הדיונים בעניין בקשת ערוץ 10, שהובאה על-ידי חברת הכנסת נינו אבסדזה, לדחות את תשלום החובות שחייב ערוץ 10 על-פי חוק, הרשות השנייה, למדינת ישראל.
כרמל שאמה-הכהן: בפעם האחרונה שנתכנסנו והכרענו, הבקשה נדחתה ברוב גדול על-ידי חברי ועדת הכלכלה.
כרמל שאמה-הכהן: הוגשה בקשה לדיון מחדש על-ידי חברי הכנסת איתן כבל, יוליה שמאלוב-ברקוביץ ואחרים בעניין הזה, והיום היו אמורים להיות דיון והצבעה והכרעה בעניין.
כרמל שאמה-הכהן: ברגע שהיינו מכריעים ברביזיה, זה היה סותם את הגולל על כל ניסיון– לא רק על ניסיון של ערוץ 10 לדחות את כל חובותיו; גם אם היה מגיע מחר עם הצעת פשרה אחרת, והיה אומר: אני מוכן לשלם 99 אחוזים מחובותיי היום, תדחו לי רק אחוז – הוועדה כבר לא היתה מוסמכת לדון בכך, ולו מהטעם הפרוצדוראלי, ולכן קיבלנו החלטה אתמול, ובעקבות בקשה מיוחדת, שהציג מנכ"ל ערוץ 10 בפניי בכתב ובעל-פה, ועל-פי בקשתו, ביקש שפרטי הבקשה והעובדות שהציג בפניי לא ייחשפו, שלא לפגום בתהליך שמתנהל כרגע, אבל הדברים היו נשמעים, מבחינתי, מספיק סבירים כדי לדחות את ההצבעה, ולאפשר לתת מנת חמצן נוספת לערוץ 10, ולנסות להשיג פתרון למצוקה הכספית שלו, הן בשביל המרחב החדשותי התקשורתי במדינת ישראל, הן בשביל פרנסתם של העובדים, אבל ממש לא בשביל בעלי המניות, שזונחים את הערוץ בשעה מאוד קשה ולא פשוטה, עד כי לא ברור לי, מי רוצה בסגירת ערוץ 10, כי בעלי המניות, שאמורים לדאוג כמו אבא ואמא לחברה שבבעלותם, מגלים חוסר אכפתיות מקומם.
עמיר פרץ: אם בעלי המניות רוצים לסגור, יש סיבה לכולנו לדאוג שזה ייפתח.
כרמל שאמה-הכהן: לכן ההחלטה היא לפנים משורת הדין ולפנים משורת הסדר.
כרמל שאמה-הכהן: לא יהיה עוד הרבה זמן, כלומר אנחנו דוחים את זה מהיום, מאחר שהיום-מחר יש תהליך שאמור להסתיים, שהוצג בפניי על-ידי מנכ"ל ערוץ 10, ואני סומך עליו, שהדברים נכונים וברי סיכוי.
נחמן שי: אנחנו עכשיו מועדון ויכוחים?
כרמל שאמה-הכהן: תוצג הבקשה לדיון מחדש.
נחמן שי: אני שמח.
כרמל שאמה-הכהן: מאחר שזמן ועדת הכלכלה הוא זמן יקר מאוד, והקצינו לכך את הזמן, אנחנו רוצים למצות את הדיון בבקשה לדיון מחדש, את הנימוקים לבקשה, ואם ניפגש בימים ראשון, שני, שלישי, רביעי או חמישי הבא, אז נצביע, ולא צריך עוד לבזבז זמן על העניין, בתקווה שעד אז יימצא פתרון, מה עוד שהאופוזיציה דאגה להגיש את אותה בקשה כהצעת חוק פרטית, שתידון בוועדת שרים לחקיקה ביום ראשון.
כרמל שאמה-הכהן: יכול להיות שוועדת שרים לחקיקה ביום ראשון תאשר את הצעת החוק, ואז נפטרנו מכל הסרבול הזה ומיציר הכלאיים שיצרנו, כדי לנסות לעזור לערוץ 10, והכנסנו לחוק ה-DTT את הבקשה של ערוץ 10, שהרי אין קשר בין הדברים, למעט מצב החירום, שאנחנו מנסים להתחשב בכל דרך בערוץ 10.
כרמל שאמה-הכהן: הרי אין היגיון לדון בבקשה הזאת במסגרת החוק הזה – הביעה זאת היועצת המשפטית לוועדה, אבל המצב הוא לא מצב רגיל ונורמלי, ולכן התקדמנו במסלול שהוא לא מסלול רגיל ונורמלי.
כרמל שאמה-הכהן: יציג את הנימוקים ראשון חבר הכנסת איתן כבל, בבקשה, לבקשה לדיון מחדש.
איתן כבל: תודה, אדוני היושב-ראש, אני מעריך את כל התהליך ואת כל המעורבות שלך בעניין.
איתן כבל: אני יודע מה אתה עושה, מה אתה עובר, ואני מחזיק לך אצבעות.
איתן כבל: אני שמח שזה אתה כאן בראש השולחן כדי לנהל את הדיון הזה.
איתן כבל: זה דיון שהוא אמור להיות מעל הפוליטיקה, אבל יש בו המון אמוציות פוליטיות.
איתן כבל: אי-אפשר להתעלם מכך.
איתן כבל: מה שעשינו עם הרביזיה, והמהלך שהוביל אותי להגיש את הרביזיה, ואף אחד לא ביקש את זה ממני; אף אחד לא פנה אלי, לא מערוץ 10, ולא לוביסטים – נראה לי לפתע דבר מוטרף, שהיתה פגישה, הצביעו, המשיכו, ולא מבינים שבשלב מסוים אין דרך חזרה.
איתן כבל: והרמתי טלפון ליועצת המשפטית, לראות אם עדיין עומדת לי הזכות להגיש רביזיה, כי לא יכולתי להיות באותו דיון.
איתן כבל: הכוונה בהגשת הרביזיה, ולאחר מכן בבקשה לא להצביע היום וכן לדבר על זה, זה כדי שאולי המשפט: "אתה חונן לאדם דעת ומלמד לאנוש בינה", יתפוס מקום מרכזי אצל בעלי הערוץ, מצד אחד, ומצד שני, זה לא הרגולציה, זה כמו המדינה, זה כמו מי שאמון להתנהג קצת בלב רחב.
איתן כבל: אני מוכרח לומר כאן את מה שאמרתי לך, והזכיר לי את זה יורם מוקדי, ואני אומר את זה גם למנכ"ל ערוץ 10 – זה כתוב בפרוטוקול – אני סברתי כבר אז, כשהערוץ הוקם, שבמבנה העסקי שלו הוא ימצא עצמו שנה אחר שנה אצלנו בבקשות מהסוג הזה.
איתן כבל: זה כתוב בפרוטוקול, ואני אומר את זה לא כדי להזכיר נשכחות, אלא כדי לומר שגודל האחריות היא עליכם לא פחות מאשר עלינו.
איתן כבל: אני כאן כדי להילחם על זכותכם, ואני אומר את זה קודם כל כאזרח אבל גם כשליח ציבור.
איתן כבל: אנחנו רוצים למצות את כל הנדרש.
איתן כבל: ערוץ 10 חייב להמשיך ולשדר, כי אם תהיה שקופית על המסך – אני לא יודע לאן השוק הזה הולך, שגם כך נמצא במשבר.
איתן כבל: אני מציע לכל חברינו, אדוני היושב-ראש, וגם לך, שנביט על כל שוק התקשורת, ובכללם בערוץ 10, בעין יותר פקוחה ובלב יותר פתוח.
כרמל שאמה-הכהן: בהמשך לדבריך אני חייב להעיר, שגם אם הבקשה של ערוץ 10 היתה מאושרת, או תאושר בהמשך – ערוץ שמתנהל מדי שנה תחת ידם של הפוליטיקאים, בין אם זה שרים, בין אם זה חברי כנסת, וצריך את טובתם ומבקש את עזרתם, גם הוא לא יהיה עצמאי; גם אם עכשיו נעזור לו, אנחנו לא מייצרים ערוץ עצמאי, אלא ערוץ שכל הזמן חי תחת אי-ודאות, ותמיד זקוק לרצונו הטוב של הדרג הפוליטי והפרלמנטרי, ולכן חשוב שכל כלי תקשורת יהיה עצמאי מבחינה כלכלית, לא רק מבחינה חדשותית ולא רק מבחינה תוכנית; העצמאות והאיתנות הפיננסית שלו היא קודם כל תשרת את התקשורת האמיתית, שתקשורת יכולה להיות חוקרת ואובייקטיבית וכל מה שאנו רוצים, שכך תיראה התקשורת, ולכן גם אם נצליח להגיע לפתרון, שיאפשר לערוץ 10 לצלוח את המשבר הזה, לא יצרנו פלטפורמה שמאפשרת תקשורת כמו שאנחנו רוצים אותה; אנו מייצרים ערוץ לא עצמאי עד כדי נכות מסוימת.
איתן כבל: אבל תראה, כשהוא נכה, איך הוא פועל.
איתן כבל: תאר לעצמך, אם הוא היה בריא.
כרמל שאמה-הכהן: אנחנו רוצים אותו בריא.
עמיר פרץ: אדוני היושב-ראש, קודם כל, אני מברך את חברי איתן כבל על ההחלטה לבקש רביזיה, אבל אני בהחלט מסכים לדעתך, שסכנה גדולה, שהערוץ יהיה תלוי בחסדיהם של הפוליטיקאים, כלומר אם היה לנו שר אוצר - - -, היה יכול לנצל את המצב, והיינו מחר חושדים, ששר אוצר מקבל - אם הוא היה הולך לקראתם והיה מקבל מחר אייטם טוב, היינו אומרים שיש קשר, גם אם לא היה קשר, לכן העמדה שלך, שהערוץ חייב להיות עצמאי לחלוטין.
עמיר פרץ: אנחנו באים כאן לא כקואליציה ולא כאופוזיציה.
עמיר פרץ: אנחנו באים כמי שחרדים לדינמיקה שפוגעת ומחלישה את עצמאות התקשורת בישראל בכלל.
עמיר פרץ: מה שכן, אנחנו באמת חובטים בערוץ 10 בלי רחמים, אבל גם אתה כיושב-ראש, גם אחרים צריכים להדגיש את העובדה, לפחות לפי מה שתיאר כאן מנכ"ל ערוץ 10 בישיבה הקודמת, שהרצון שלו לפרוס את החוב – אל"ף, הוא לא ביקש שיוותרו לו על עלויות הכסף, הריבית שהוא צריך לשלם – אמר שישלם.
עמיר פרץ: דבר שני, הוא קושר את זה ברשיונות-זיכיונות, כי התהליך של הרשיונות-זיכיונות היה אמור להסתיים בשנה זו, והוא נדחה לשנה שלמה, כך לפחות לפי התיאור העסקי של ערוץ 10, לכן גם כשאנו תוקפים את הערוץ בהתנהלותו הכלכלית, לפחות בהיגיון שהציגו כאן, יש לו נסיבות מקלות, שאנחנו כאנשי ציבור לא יכולים לומר שעושים מאתנו צחוק, כמו שאמרו חברי כנסת – באים כל פעם לבקש, אבל יש פה דברים שקבענו, תאריכים שקבענו לגבי רשיונות-זיכיונות, וזה לא מתקיים, לכן אם נקשור את זה, גם אנחנו נצא כמי שעושים מלאכתם נאמנה.
כרמל שאמה-הכהן: אל"ף, לא תקפתי את ההתנהלות הפיננסית של ערוץ 10.
כרמל שאמה-הכהן: אני אומר - יכול להיות שהבעיה בכלל, שערוצי התקשורת פועלים במציאות בלתי-אפשרית מבחינה עסקית, ויש ערוץ שמצליח להתמודד אולי טיפה יותר בהצלחה, ולהיות טיפה עם הראש מעל המים.
כרמל שאמה-הכהן: יכול להיות שהמציאות מאוד בעייתית, ואת זה יש לבחון.
כרמל שאמה-הכהן: חבר הכנסת נחמן שי, בבקשה, שהוא גם ממציעי הבקשה לדיון מחדש, בבקשה.
נחמן שי: יש פה דרמה, בכל הבניין הזה היום, שכולה עוסקת בהתנהלות המכוערת של הקואליציה ושל נציגיה, שהכריזו מלחמה על כמה מאבני היסוד של הדמוקרטיה הישראלית – כל פעם זה בצורה אחרת, אבל המכנה המשותף הוא ברור והוא בולט, ואני שמח שלא מכחישים אותו – לא יושב-ראש ועדת החוקה, חוק ומשפט, וגם כרמל ייאלץ להסכים בסוף, שיש פה מתקפה מתוכננת – זה לא מקרי, למרות שלא תמיד רואים דרך הפרטים את התמונה הכוללת, אז אני מציע לראות את התמונה הכוללת.
נחמן שי: התמונה הכוללת היא שרוצים לסתום פיות ולהחליש את הדיון הציבורי דרך ביטולם של כלי תקשורת או הסטתם לעניין העיקרי - מה שהיה בוועדת ביקורת המדינה עכשיו, בדיוק מרכיב בתוך הסיפור הזה.
נחמן שי: מי שסותם את הפה לחברת החדשות של ערוץ 10, פותח את הפתח גם ללחצים כלכליים על ערוץ 10 וגם לסגירת הערוץ, ומי שפה בוועדה הזו היה, ולקח את הסמכויות הכספיות מהרשות השנייה לפני כמה חודשים, והכול נראה תמים וטכני, והכול אמר – נעביר את זה לאוצר, הם יודעים לעשות את זה יותר טוב - ביום שזה הגיע לאוצר, זה היה תחילת התהליך, שהיום כולנו עולים לרגל למשרד האוצר, לבקש ממנו חסד ורחמים, ואם זה היה בידי הרשות השנייה, והיא היתה יכולה לתמרן בין התשלומים, כמו שהיה בהיסטוריה של הרשות השנייה, והייתי שם איזה שבע שנים משנותיי, לכן כך התהליך מתנהל, ובסוף אלה הפירות הבאושים שאנחנו אוכלים.
נחמן שי: ביום שאחרי, כשערוץ 10 ייסגר, התקשורת בישראל תהיה גרועה ועלובה יותר, המשק הכלכלי, שתלוי בה, ישלם מחיר יקר על כך – קיבלנו על זה מזכרים, ולא הייתי צריך אותם כדי לדעת ששוק פרסום יותר קטן, היצע יותר קטן, יעלה את המחירים, יצמצם את התחרות – כל הדברים האלה שהקבוצה הזאת של חברי הכנסת יחד אתך, כרמל, רוצה לעשות – לפתוח את השוק, להקטין את הריכוזיות, להגדיל את ההיצע – בדיוק פועל לכיוון ההפוך.
נחמן שי: זה האינטרס של כולנו היום, לתת לערוץ 10 לצאת לדרך.
יוליה שמאלוב-ברקוביץ: תודה, אדוני היושב-ראש.
יוליה שמאלוב-ברקוביץ: אני חושבת שעשינו כברת דרך ארוכה מאוד בשנים האחרונות כדי לעזור לערוץ 10, ואני שמחה שאתה לא מצביע היום, כי זה נותן לי תקווה אמיתית, שיכול להיות שהדברים ישתנו – כלומר כשאתה עושה דיון בנושא.
יוליה שמאלוב-ברקוביץ: האחריות על מה שקורה עם ערוץ 10, זה לא אחריות של ערוץ 10 בלבד אלא של מדינת ישראל.
יוליה שמאלוב-ברקוביץ: אני רוצה לראות שממשלות ישראל לדורותיהן, אני רוצה לראות הצבעה קולקטיבית של הקואליציה, שבאה לכאן וסוגרת את רשות השידור, ופותחת מחדש.
יוליה שמאלוב-ברקוביץ: הבעיה של ערוץ 10, זה שאנחנו דורשים מהטלוויזיה המסחרית את הדרישות שצריכה לבצע טלוויזיה ממלכתית-ציבורית.
יוליה שמאלוב-ברקוביץ: זו הבעיה של ערוץ 10, זו הבעיה של ערוץ 2.
עמיר פרץ: למה את אומרת את זה כל פעם?
יוליה שמאלוב-ברקוביץ: אגיד את זה עד שזה ייכנס לראש.
יוליה שמאלוב-ברקוביץ: זה שורש הבעיה.
עמיר פרץ: זה לא הדיון.
עמיר פרץ: הדיון הוא על ערוץ 10.
יוליה שמאלוב-ברקוביץ: שורש הבעיה, שכל טלוויזיה מסחרית בישראל מבצעת את תפקידה של טלוויזיה ממלכתית, וזה צריך להיפסק.
יוליה שמאלוב-ברקוביץ: כשאני שומעת שערוץ 10 במצב כזה, אני לא רואה את יוסי ורשבסקי, שבוודאות ימצא מקום עבודה טוב מאוד בכל מקום שילך, כי הוא מנהל מאוד מוכשר; אני רואה את עוזרי ההפקה, את הצלמים, את התסריטאים, את המפיקים, כי הם הראשונים שנפגעים במקרה שהערוץ הזה ייסגר.
יוליה שמאלוב-ברקוביץ: לכן, אדוני היושב-ראש, אני מבקשת- - -
עמיר פרץ: לסגור את רשות השידור.
יוליה שמאלוב-ברקוביץ: צר לי מאוד שאתה צוחק, אבל זאת בדיוק הבעיה של התקשורת במדינת ישראל.
יוליה שמאלוב-ברקוביץ: אדוני היושב-ראש, אני מבקשת שתקבל את הרביזיה הזו, כדי שנציל את אותו ציבור שיכול ועלול לאבד מקום עבודה.
יוליה שמאלוב-ברקוביץ: בוועדה שלך שנים אנחנו מתעסקים בנושא של רפורמה בשוק התקשורת.
יוליה שמאלוב-ברקוביץ: אני חושבת שמה שקורה עם ערוץ 10 מראה, שכל הצבעה שלנו, כל החלטה שלנו כאן יכולה להשפיע על עשרות, על מאות ואלפי עובדים.
כרמל שאמה-הכהן: יוסי ורשבסקי, מנכ"ל ערוץ 10, בבקשה.
יוסי ורשבסקי: אדוני היושב-ראש, ראשית, אני רוצה להודות על הדחייה בהצבעה והניסיון להגיע להסדר.
יוסי ורשבסקי: דבר שני, אני רוצה לתפוס אותך במילה, כמו שאומרים, ואחרי שנגיע להסדר לנסות לסדר את שוק הטלוויזיה במתווה שהצעת, ולא שאנחנו, מנכ"לי חברות הטלוויזיה, נבוא כבכיינים וכעניים בפתח לבקש טובות, כי השוק הזה הוא שוק בלתי-אפשרי.
יוסי ורשבסקי: אני מרשה לעצמי לדבר בשם הקולגות שלי מהערוצים המתחרים.
יוסי ורשבסקי: אני מבקש לתקן את מה שאמרת בהתחלה, שבעלי המניות של ערוץ 10 נטשו את הערוץ.
כרמל שאמה-הכהן: כך זה נראה.
כרמל שאמה-הכהן: עד שנדע משהו אחר.
יוסי ורשבסקי: בעלי המניות של ערוץ 10 רק השנה בזרימו עשרות-מיליוני דולרים כדי שהערוץ הזה יעמוד במחויבויות, ואכן הוא עמד בכל המחויבויות.
יוסי ורשבסקי: הפופוליזם הזה, לומר: אנשי ההון, שיכניסו את היד לכיס –הם הכניסו.
יוסי ורשבסקי: אני לא מכיר אנשי הון שהכניסו יד כל כך עמוקה לכיס, וזה כיסם הפרטי; לא כמו שנהוג בכיס ציבורי, מחברות ציבוריות.
כרמל שאמה-הכהן: אני מסכים אתך, אבל כל יום בסיפור הזה, זה משחק מחדש.
כרמל שאמה-הכהן: מחויבות של בעל מניות אינה נפסקת- - -
יוסי ורשבסקי: אני לא חושב שהיא נפסקה לרגע.
יוסי ורשבסקי: הם תומכים בערוץ, ואני חושב שמגיעה להם הכרת תודה, למרות שכולם אומרים: הם לא עושים את זה לטובת הציבור אלא לטובת עצמם – אני מתקשה לראות מה הם השיגו בהשקעה הזאת.
כרמל שאמה-הכהן: זה מה שמטריד אותי, אגב.
אלכס מילר: לא רק אותך.
איתן כבל: זה המבחן של כולנו, זה לא מי נגד מי.
כרמל שאמה-הכהן: יוסי ורשבסקי, בטווח של ימים יש סיכוי שנשמע חדשות מכם?
כרמל שאמה-הכהן: לא מחברת החדשות.
יוסי ורשבסקי: אנחנו לא נשמח לבוא לפה בשבוע הבא כדי שתצביעו נגד דחיית החוק.
יוסי ורשבסקי: אני מדגיש - דחיית החוק ולא ביטולו או מחיקתו.
כרמל שאמה-הכהן: עידן אור, בבקשה.
עידן אור: הנפגעים הראשונים זה היוצרים, כמו שאמרו פה.
עידן אור: הדילמה מאוד גדולה עבורנו, והתחושה היא אמביוולנטית, כי מצד אחד, מחויבויות וחובות שידועים זמן רב – צריך לעמוד בהם, ומצד שני, הסכנה בסגירה של ערוץ 10 היא סכנה אמיתית וקשה גם לנו, היוצרים, אבל בראש ובראשונה מההשפעה שהדבר הזה יגרום לציבור.
עידן אור: המגוון התרבותי והתוכן שיהיה לטובת הציבור זה השלכה ישירה של הפגיעה בנו.
עידן אור: אנחנו נפגעים, אבל המשמעות היא ישר כלפי הציבור, ולפחות מבחינתנו, צריך לעשות כל מה שאפשר כדי שהערוץ הזה לא ייסגר.
עידן אור: זה איום מאוד כבד על אלפי משפחות באופן ישיר, ובסופו של דבר גם על התרבות הישראלית, שזה הכי חשוב, ועל מה שהילדים של כולם פה וכולנו נקבל על המסך ונוכל לראות, וגם זה צריך להיות לנגד עיניכם, כשאתם מרימים את היד ולוקחים החלטות כאלה משמעותיות.
כרמל שאמה-הכהן: מנשה סמירה, בבקשה.
מנשה סמירה: אני חושב שצריך להפריד בין הדיון הרחב שהיה בפעם הקודמת לבין הדברים הכלליים שנאמרים פה על-ידי חברי הכנסת, לבין הדיון הספציפי בבעיה הספציפית כרגע.
מנשה סמירה: יש מקום לקיים את הדיון הרחב.
מנשה סמירה: למשל, משרד התקשורת הוביל כמה רפורמות חשובות כדי להסדיר את השוק, ויש להמשיך ולהוביל דוגמה של הסדרת המבנה הארגוני ומבנה הרגולציה.
מנשה סמירה: זו גם סוגייה שצריכה לעלות, שתחסוך גם הגעה נרחבת לחברי הכנסת ולוועדות למיניהן, כי תהיה מסגרת מקצועית שתראה ראייה כוללת גם את ההיבטים הכלכליים, גם את ההיבטים המקצועיים, ולא יהיה המפגש הזה עם הפוליטיקאים, ההדוק מדי, וכפי שבעלי הערוץ מזכירים זאת כמה וכמה פעמים.
מנשה סמירה: אנחנו סבורים, והעברנו גם את העניין אליכם, שכן יש מקום לדון נקודתית, וזה לא רק ערוץ 10; יש חובות פה לשלושת הזכיינים בנקודת זמן מסוימת, בשל השינוי הארגוני והמבני, שמועד המעבר לרשיונות נדחה, יש מקום לאשר, לבוא לקראת ולקיים את הדחייה הזו – זה לא ביטול.
מנשה סמירה: אני מודיע, שבשנתיים האחרונות שלושת בעלי הזיכיון עומדים במחויבויות התוכן – דבר שלא היינו רגילים אליו.
מנשה סמירה: היו פה דיונים קשים לפני שנתיים, שלוש וארבע – הם עומדים במחויבויות, לכן יש מקום לאפשר את הדחייה הזאת, לקיים את הדיון העקרוני על היחסים ועל העצמאות של המערכת התקשורתית בנפרד, ויפה לעשות זאת בעת הזאת, כי יש גם נימוק נוסף, שיש האטה כלכלית נקודתית, שעלולה להשפיע על ההשקעה ביצירה ובמרקע, ובעת הזאת לא כדאי לחבר הכול יחד.
מנשה סמירה: על-פי החוק, הם צריכים לשלם בסוף נובמבר תשלום ראשוני, ובסוף דצמבר תשלום אחרון.
כרמל שאמה-הכהן: אנחנו עוד רחוקים מסוף נובמבר.
נינו אבסדזה: אדוני היושב-ראש, בדיון הקודם בשבוע שעבר מנכ"ל ערוץ 10 פנה ללב של כולנו.
נינו אבסדזה: לצערי, זה לא עזר- - -
כרמל שאמה-הכהן: הוא העתיק מערוץ 2.
נינו אבסדזה: אני מאוד מודה לך, ואני יודעת אילו מאמצים אתה עושה כדי להציל את ערוץ 10.
נינו אבסדזה: אני פונה לשכל הישר של חברים אחרים בקואליציה – בואו נעשה כך שבשבוע הבא, כשנגיע לפה, לא נחתום על זה שבעוד שנה, עוד שנתיים, עוד עשר שנים אותם חברי הקואליציה שהתגייסו והצביעו נגד דחיית התשלומים, שלא יידעו מה לומר, כשהילדים ישאלו אותם: מה עשיתם כדי שהכפתור של ערוץ 10 לא יימחק בשלט, שנוכל ב-1 בינואר לפתוח את הטלוויזיה, ושוב לראות את הערוץ הזה?
נינו אבסדזה: אני חושבת שזה שכל ישר, לא להיות שותף שהערוץ הזה חלילה יימחק ממפת התקשורת הישראלית.
נינו אבסדזה: ושוב תודה לך.
כרמל שאמה-הכהן: חברים, מיצינו את הדיון.
כרמל שאמה-הכהן: הדיון יתחדש אך ורק בהצבעה, במועד שתפרסם הנהלת הוועדה.
נחמן שי: תנו לנו התראה מראש.
כרמל שאמה-הכהן: ההתראה עלולה להיות מאוד קצרה – זה במהלך השבוע הקרוב.
כרמל שאמה-הכהן: זה יפורסם בסדר-היום, ויכול להיות שזה יהיה מייד בתחילת השבוע, אז תהיו ערניים.
כרמל שאמה-הכהן: על סדר היום: הצעת חוק הפצת שידורים באמצעות תחנות שידור ספרתיות, התשע"א-2011.
כרמל שאמה-הכהן: זה דיון שני בהצעת החוק.
כרמל שאמה-הכהן: נמשיך היישר מאיפה שעצרנו.
כרמל שאמה-הכהן: אני מבקש מכל מי שמדבר להציג את עצמו בשם מלא ותפקיד לצורך הרישום המסודר.
אתי בנדלר: סיימנו את סעיף 6(א) פסקה (5) ואנו צריכים להתחיל עם פסקה (6).
כרמל שאמה-הכהן: נדלג על (6) וגם על (7).
כרמל שאמה-הכהן: גם בפסקה (8) דנו, לא?
כרמל שאמה-הכהן: זה לא היה עוד סיפור של עוד אפיק לרשות השידור, שהיה עליו וויכוח?
נגה רובינשטיין: זו הייתה פסקה (4).
כרמל שאמה-הכהן: ומה זו פסקה (8)?
כרמל שאמה-הכהן: נא להקריא את (8) בבקשה.
טל רוזנפלד: "(8) גוף מהגופים המנויים בסעיף קטן זה, למעט רשות השידור, ששידוריו מופצים באמצעות תחנות שידור ספרתיות במסגרת ערוץ טלוויזיה בטכנולוגיית חדות רגילה (בפסקה זו – הערוץ העיקרי) – במסגרת ערוץ טלוויזיה אחד נוסף בטכנולוגיית חדות גבוהה שבו ישודרו השידורים כאמור, במקביל לשידורם בערוץ העיקרי, ובלבד שהגוף האמור ביקש זאת ונבחר בהליך שוויוני שעליו הורה השר, לאחר התייעצות עם שר האוצר, עם מועצת הרשות השנייה ועם המועצה לשידורי כבלים ולוויין; בקביעת תנאי ההליך לפי פסקה זו יובאו בחשבון, בין השאר, שיקולים של קידום התחרות בתחום שידורי הטלוויזיה, מגוון סוגי שידורי הטלוויזיה ואופיים, ואפשרות ההפצה של שידורי הטלוויזיה של גופים אחרים לפי סעיף זה, במסגרת הקיבולת הפנויה בתחנות השידור הספרתיות.
טל רוזנפלד: " הסעיף מדבר על אילו שידורים יופצו באמצעות המערך.
טל רוזנפלד: כאן אנו מדברים על שידורים בטכנולוגיית HD של גופים שהשידורים שלהם מופצים גם בטכנולוגיית חדות רגילה.
טל רוזנפלד: הם יכולים לבקש שאותם שידורים שמופצים בטכנולוגיית חדות רגילה יופצו במקביל גם בטכנולוגיית HD.